กสิกรฯปล่อยกู้เถ้าแก่ใหม่300ล.
แห่ชมงานโพสต์ทูเดย์-เคแบงก์ เอ็กซ์โป 2012 ทะลุเป้า ขอสินเชื่อกว่า 300 ล้าน
25 มิ.ย. 2555

แห่ชมงานโพสต์ทูเดย์-เคแบงก์ เอ็กซ์โป 2012 ทะลุเป้า ขอสินเชื่อกว่า 300 ล้าน
นายพัชร สมะลาภา รองกรรมการผู้จัดการ ธนาคารกสิกรไทย กล่าวถึงผลสรุปการจัดงานโพสต์ทูเดย์ เคเอสเอ็มอี &amp; แฟรนไชส์ เอ็กซ์โป 2012 รวมสุดยอดแฟรนไชส์ รวมความสุขธุรกิจ ระหว่างวันที่ 23-24 มิ.ย.ที่ผ่านมา ว่า ประสบความสำเร็จมาก ซึ่งมีผู้เข้าชมงานกว่า 5,000 ราย เกินกว่าเป้าหมาย 
ขณะเดียวกัน มีลูกค้าที่สนใจจะขอสินเชื่อเพื่อประกอบธุรกิจแฟรนไชส์ และสินเชื่อเอสเอ็มอีกับธนาคารประมาณ 145 ราย คิดเป็นวงเงินกว่า 300 ล้านบาท รวมทั้งการขอคำปรึกษาด้านการเงินต่างๆ อีกมากมาย
สำหรับบรรยากาศผู้เข้าร่วมชมงานส่วนใหญ่สนใจเกี่ยวกับการทำธุรกิจที่หลากหลาย และการทำการตลาดผ่านระบบออนไลน์ หรือการสร้างตัวตนในโลกออนไลน์ การโฆษณาโปรโมตสินค้าผ่านระบบออนไลน์ และการจัดทำเว็บอย่างง่าย ซึ่งมีลูกค้าเข้าเยี่ยมชมบูธของกูเกิลไม่ต่ำกว่า 1,000 ราย และบูธแฟรนไชส์ที่เป็นพันธมิตรกับธนาคารก็ได้รับการตอบรับดีมากเช่นกัน 
“กลุ่มผู้เข้าชมงานครั้งนี้มีทั้งผู้ประกอบธุรกิจเอสเอ็มอีอยู่แล้วต้องการเพิ่มพูนความรู้ และขอสินเชื่อเพื่อนำไปหมุนเวียนธุรกิจเพิ่มเติม รวมทั้งมีกลุ่มที่เป็นพนักงานประจำที่ต้องการหาลู่ทางการหาอาชีพเสริม หรือต้องการเป็นเจ้าของธุรกิจเอง” นายพัชร กล่าว
รองกรรมการผู้จัดการ กล่าวอย่างมั่นใจว่า สิ้นปีนี้สินเชื่อเอสเอ็มอีของธนาคารจะขยายตัวได้ตามเป้าหมายที่วางไว้10-12% คิดเป็นยอดสินเชื่อ 4.8 แสนล้านบาท เพิ่มขึ้นจากสิ้นปี 2554 ที่พอร์ตสินเชื่อเอสเอ็มอีอยู่ที่ 4.3 แสนล้านบาท
ทั้งนี้ กระทรวงอุตสาหกรรม มีแผนปฏิบัติการช่วยเอสเอ็มอีและถือเป็นวาระแห่งชาติ